杨朱曰:"百年,寿之大齐.得百年者千无一焉.设有一者,孩抱以逮昏老,几居其半矣.夜眠之所弭,昼觉之所遗,又几居其半矣.痛疾哀苦,亡失忧惧,又几居其半矣.量十数年之中,逌然而自得亡介焉之虑者,亦亡一时之中尔.则人之生也奚为哉?奚乐哉?为美厚尔,为声色尔.而美厚复不可常厌足,声色不可常玩闻.乃复为刑赏之所禁劝,名法之所进退;遑遑尔竞一时之虚誉,规死后之余荣;偊偊尔顺耳目之观听,惜身意之是非;徒失当年之至乐,不能自肆于一时.重囚累梏,何以异哉?太古之人知生之暂来,知死之暂往;故从心而动,不违自然所好;当身之娱非所去也,故不为名所劝.从性而游,不逆万物所好,死后之名非所取也,故不为刑所及.名誉先后,年命多少,非所量也."
杨朱曰:"万物所异者生也,所同者死也.生则有贤愚,贵贱,是所异也;死则有臭腐,消灭,是所同也.虽然,贤愚,贵贱非所能也;臭腐,消灭亦非所能也.故生非所生,死非所死;贤非所贤,愚非所愚,贵非所贵,贱非所贱.然而万物齐生齐死,齐贤齐愚,齐贵齐贱.十年亦死,百年亦死.仁圣亦死,凶愚亦死.生则尧舜,死则腐骨;生则桀纣,死则腐骨.腐骨一矣,孰知其异?且趣当生,奚遑死后?"
杨朱曰:"伯夷非亡欲,矜清之邮,以放饿死.展季非亡情,矜贞之邮,以放寡宗.清贞之误善之若此!"
杨朱曰:"原宪窭于鲁,子贡殖于卫.原宪之窭损生,子贡之殖累身.""然则窭亦不可,殖亦不可,其可焉在?"曰:"可在乐生,可在逸身.故善乐生者不窭,善逸身者不殖."
杨朱曰:"古语有之:'生相怜,死相捐.'此语至矣.相怜之道,非唯情也;勤能使逸,饥能使饱,寒能使温,穷能使达也.相捐之道,非不相哀也;不含珠玉,不服文锦,不陈牺牲,不设明器也.晏平仲问养生于管夷吾.管夷吾曰:'肆之而已,勿壅勿阏.'晏平仲曰:'其目奈何?'夷吾曰:'恣耳之所欲听,恣目之所欲视,恣鼻之所欲向,恣口之所欲言,恣体之所欲安,恣意之所欲行.夫耳之所欲闻者音声,而不得听,谓之阏聪;目之所欲见者美色,而不得视,谓之阏明;鼻之所欲向者椒兰,而不得嗅,谓之阏颤;口之所欲道者是非,而不得言,谓之阏智;体之所欲安者美厚,而不得从,谓之阏适;意之所欲为者放逸,而不得行,谓之阏性.凡此诸阏,废虐之主.去废虐之主,熙熙然以俟死,一日,一月,一年,十年,吾所谓养.拘此废虐之主,录而不舍,戚戚然以至久生,百年,千年,万年,非吾所谓养.'管夷吾曰:'吾既告子养生矣,送死奈何?'晏平仲曰:'送死略矣,将何以告焉?'管夷吾曰:'吾固欲闻之.'平仲曰:'既死,岂在我哉?焚之亦可,沉之亦可,瘗之亦可,露之亦可,衣薪而弃诸沟壑亦可,衮衣绣裳而纳诸石椁亦可,唯所遇焉.'管夷吾顾谓鲍叔,黄子曰:'生死之道,吾二人进之矣.'"
子产相郑,专国之政;三年,善者服其化,恶者畏其禁,郑国以治.诸侯惮之.而有兄曰公孙朝,有弟曰公孙穆.朝好酒,穆好色.朝之室也聚酒千钟,积曲成封,望门百步,糟浆之气逆于人鼻.方其荒于酒也,不知世道之安危,人理之悔吝,室内之有亡,九族之亲疏,存亡之哀乐也.虽水火兵刃交于前,弗知也.穆之后庭比房数十,皆择稚齿婑媠者以盈之.方其耽于色也,屏亲昵,绝交游,逃于后庭,以昼足夜;三月一出,意犹未惬.乡有处子之娥姣者,必贿而招之,媒而挑之,弗获而后已.
子产日夜以为戚,密造邓析而谋之,曰:"侨闻治身以及家,治家以及国,此言自于近至于远也.侨为国则治矣,而家则乱矣.其道逆邪?将奚方以救二子?子其诏之!"邓析曰:"吾怪之久矣,未敢先言.子奚不时其治也,喻以性命之重,诱以礼义之尊乎?"子产用邓析之言,因间以谒其兄弟,而告之曰:"人之所以贵于禽兽者,智虑.智虑之所将者,礼义.礼义成,则名位至矣.若触情而动,耽于嗜欲,则性命危矣.子纳侨之言,则朝自悔而夕食禄矣."
朝,穆曰:"吾知之久矣,择之亦久矣,岂待若言而后识之哉?凡生之难遇而死之易及.以难遇之生,俟易及之死,可孰念哉?而欲尊礼义以夸人,矫情性以招名,吾以此为弗若死矣.为欲尽一生之欢,穷当年之乐.唯患腹溢而不得恣口之饮,力惫而不得肆情于色;不遑忧名声之丑,性命之危也.且若以治国之能夸物,欲以说辞乱我之心,荣禄喜我之意,不亦鄙而可怜哉?我又欲与若别之.夫善治外者,物未必治,而身交苦;善治内者,物未必乱,而性交逸.以若之治外,其法可暂行于一国,未合于人心;以我之治内,可推之于天下,君臣之道息矣.吾常欲以此术而喻之,若反以彼术而教我哉?"
子产忙然无以应之,他日以告邓析.邓析曰:"子与真人居而不知也,孰谓子智者乎?郑国之治偶耳,非子之功也."
卫端木叔者,子贡之世也.藉其先赀,家累万金.不治世故,放意所好.其生民之所欲为,人意之所欲玩者,无不为也,无不玩也.墙屋台榭,园囿池沼,饮食车服,声乐嫔御,拟齐楚之君焉.至其情所欲好,耳所欲听,目所欲视,口所欲尝,虽殊方偏国,非齐土之所产育者,无不必致之;犹藩墙之物也.及其游也,虽山川阻险,涂径修远,无不必之,犹人之行咫步也.宾客在庭者日百住,庖厨之下不绝烟火,堂庑之上不绝声乐.奉养之余,先散之宗族;宗族之余,次散之邑里;邑里之余,乃散之一国.行年六十,气干将衰,弃其家事,都散其库藏,珍宝,车服,妾媵.一年之中尽焉,不为子孙留财.及其病也,无药石之储;及其死也,无瘗埋之资.一国之人受其施者,相与赋而藏之,反其子孙之财焉.
禽骨厘闻之,曰:"端木叔,狂人也,辱其祖矣."段干生闻之,曰:"端木叔,达人也,德过其祖矣.其所行也,其所为也,众意所惊,而诚理所取.卫之君子多以礼教自持,固未足以得此人之心也."
孟孙阳问杨子曰:"有人于此,贵生爱身,以蕲不死,可乎?"曰:"理无不死.""以蕲久生,可乎?"曰:"理无久生.生非贵之所能存,身非爱之所能厚.且久生奚为?五情好恶,古犹今也;四体安危,古犹今也;世事苦乐,古犹今也;变易治乱,古犹今也.既闻之矣,既见之矣,既更之矣,百年犹厌其多,况久生之苦也乎?"孟孙阳曰:"若然,速亡愈于久生;则践锋刃,入汤火,得所志矣."杨子曰:"不然.既生,则废而任之,究其所欲,以俟于死.将死,则废而任之,究其所之,以放于尽.无不废,无不任,何遽迟速于其间乎?"
杨朱曰:"伯成子高不以一毫利物,舍国而隐耕.大禹不以一身自利,一体偏枯.古之人损一毫利天下不与也,悉天下奉一身不取也.人人不损一毫,人人不利天下,天下治矣."禽子问杨朱曰:"去子体之一毛以济一世,汝为之乎?"杨子曰:"世固非一毛之所济."禽子曰:"假济,为之乎?"杨子弗应.禽子出语孟孙阳.孟孙阳曰:"子不达夫子之心,吾请言之.有侵若肌肤获万金者,若为之乎?"曰:"为之."孟孙阳曰:"有断若一节得一国,子为之乎?"禽子默然有间.孟孙阳曰:"一毛微于肌肤,肌肤微于一节,省矣.然则积一毛以成肌肤,积肌肤以成一节.一毛固一体万分中之一物,奈何轻之乎?"禽子曰:"吾不能所以答子.然则以子之言问老聃,关尹,则子言当矣;以吾言问大禹,墨翟,则吾言当矣."孟孙阳因顾与其徒说他事.
杨朱曰:"天下之美归之舜,禹,周,孔,天下之恶归之桀,纣.然而舜耕于河阳,陶于雷泽,四体不得暂安,口腹不得美厚;父母之所不爱,弟妹之所不亲.行年三十,不告而娶.及受尧之禅,年已长,智已衰.商钧不才,禅位于禹,戚戚然以至于死:此天人之穷毒者也.鮌治水土,绩用不就,殛诸羽山.禹纂业事雠,惟荒土功,子产不字,过门不入;身体偏枯,手足胼胝.及受舜禅,卑宫室,美绂冕,戚戚然以至于死:此天人之忧苦者也.武王既终,成王幼弱,周公摄天子之政.邵公不悦,四国流言.居东三年,诛兄放弟,仅免其身,戚戚然以至于死:此天人之危惧者也.孔子明帝王之道,应时君之聘,伐树于宋,削迹于卫,穷于商周,围于陈,蔡,受屈于季氏,见辱于阳虎,戚戚然以至于死:此天民之遑遽者也.凡彼四圣者,生无一日之欢,死有万世之名.名者,固非实之所取也.虽称之弗知,虽赏之不知,与株块无以异矣.桀藉累世之资,居南面之尊,智足以距群下,威足以震海内;恣耳目之所娱,穷意虑之所为,熙熙然以至于死:此天民之逸荡者也.纣亦藉累世之资,居南面之尊;威无不行,志无不从;肆情于倾宫,纵欲于长夜;不以礼义自苦,熙熙然以至于诛:此天民之放纵者也.彼二凶也,生有从欲之欢,死被愚暴之名.实者,固非名之所与也.虽毁之不知,虽称之弗知,此与株块奚以异矣?彼四圣虽美之所归,苦以至终,同归于死矣.彼二凶虽恶之所归,乐以至终,亦同归于死矣."
杨朱见梁王,言治天下如运诸掌.梁王曰:"先生有一妻一妾而不能治,三亩之园而不能芸;而言治天下如运诸掌,何也?"对曰:"君见其牧羊者乎?百羊而群,使五尺童子荷棰而随之,欲东而东,欲西而西.使尧牵一羊,舜荷棰而随之,则不能前矣.且臣闻之:吞舟之鱼不游枝流;鸿鹄高飞,不集洿池.何则?其极远也.黄钟大吕不可从烦奏之舞,何则?其音疏也.将治大者不治细,成大功者不成小,此之谓矣."
杨朱曰:"太古之事灭矣,孰志之哉?三皇之事若存若亡,五帝之事若觉若梦,三王之事或隐或显,亿不识一.当身之事或闻或见,万不识一.目前之事或存或废,千不识一.太古至于今日,年数固不可胜纪.但伏羲已来三十余万岁,贤愚,好丑,成败,是非,无不消灭;但迟速之间耳.矜一时之毁誉,以焦苦其神形,要死后数百年中余名,岂足润枯骨?何生之乐哉?"
杨朱曰:"人肖天地之类,怀五常之性,有生之最灵者也.人者,爪牙不足以供守卫,肌肤不足以自捍御,趋走不足以从利逃害,无毛羽以御寒暑,必将资物以为养,任智而不恃力.故智之所贵,存我为贵;力之所贱,侵物为贱.然身非我有也,既生,不得不全之;物非我有也,既有,不得而去之.身固生之主,物亦养之主.虽全生,不可有其身;虽不去物,不可有其物.有其物,有其身,是横私天下之身,横私天下之物.不横私天下之身,不横私天下物者,其唯圣人乎!公天下之身,公天下之物,其唯至人矣!此之谓至至者也."
杨朱曰:"生民之不得休息,为四事故:一为寿,二为名,三为位,四为货.有此四者,畏鬼,畏人,畏威,畏刑:此谓之遁民也.可杀可活,制命在外.不逆命,何羡寿?不矜贵,何羡名?不要势,何羡位?不贪富,何羡货?此之谓顺民也.天下无对,制命在内.故语有之曰:'人不婚宦,情欲失半;人不衣食,君臣道息.'周谚曰:'田父可坐杀.'晨出夜入,自以性之恒;啜菽茹藿,自以味之极;肌肉粗厚,筋节腃急,一朝处以柔毛绨幕,荐以粱肉兰橘,心靥体烦,内热生病矣.商鲁之君与田父侔地,则亦不盈一时而惫矣.故野人之所安,野人之所美,谓天下无过者.昔者宋国有田夫,常衣缊<麻贲>,仅以过冬.暨春东作,自曝于日,不知天下之有广厦隩室,绵纩狐貉.顾谓其妻曰:'负日之暄,人莫知者;以献吾君,将有重赏.'里之富室告之曰:'昔人有美戎菽,甘枲茎芹萍子者,对乡豪称之.乡豪取而尝之,蜇于口,惨于腹,众哂而怨之,其人大惭.子,此类也.'"
杨朱曰:"丰屋美服,厚味姣色,有此四者,何求于外?有此而求外者,无厌之性.无厌之性,阴阳之蠹也.忠不足以安君,适足以危身;义不足以利物,适足以害生.安上不由于忠,而忠名灭焉;利物不由于义,而义名绝焉.君臣皆安,物我兼利,古之道也.鬻子曰:'去名者无忧.'老子曰:'名者实之宾.'而悠悠者趋名不已.名固不可去?名固不可宾邪?今有名则尊荣,亡名则卑辱.尊荣则逸乐,卑辱则忧苦.忧苦,犯性者也;逸乐,顺性者也.斯实之所系矣.名胡可去?名胡可宾?但恶夫守名而累实.守名而累实,将恤危亡之不救,岂徒逸乐忧苦之间哉?"